**МАРУЗА: Яш къырымтатар тили ве эдебияты оджанынъ иджадий араштырувы**

(1)

Азырлагъан: «3 – санлы Гвардейское мектеп-гимназиясы»нынъ къырымтатар

тили ве эдебияты оджасы

Зекерьяева Зелиха Салимовна

Мешур маарифчи Исмаил Гаспринский язгъаны киби, маариф саасында фааль чалышмагъа тырышмакъ керек: (2)

*«Мектепте дерслер ойле алынып барылмалы ки, талебелерде о меракъ догьурсын ве олар дерстен кейф алсынлар... Дерслернинъ мундериджесини алмаштырып турмалы. Бойле алда талебелер безмезлер, ёрулмазлар*

*ве эртеси куню дерске истекнен келирлер... Дерслерни меракъсыз кечирмек ве янъы усуллардан файдаланмамакъ, халкъымыз огюнде гуняхтыр!"*

Гаспринскийнинъ сёзлери шимдики вакъытта да пек актуальдир ве мен, яш ана тили оджасы, эр бир дерске азырлангъанда, бу сёзлерни акъылымда тутып, бойле **макъсадлар** къоям: (3)

1. Талебелерге интерактив усуллары вастасы иле, китапкъа, тилимизге меракъ ве севги ашлав, оларнынъ тиль севиесини арттырмакъ.
2. Зенгин бильгили ве теджрибели шахысларны тербиелемек.
3. Багълы нутукъ узеринде чалышмакъ.

Биз земаневий дюньяда яшаймыз, амма аят еринде турмай, огге кете эм де бизни джиддий денъишмелерге, янъылыкъларгъа, талапларгъа азырлай. Земаневий оджа да бу янъылыкъларгъа, огге ынтылмагъа, инновацион технологияларны озь амелиятында ишлетмеге керек. Янъы гъаелер арамакъ ичюн биз адеттекинден башкъа дерслерге, демек земаневий технологияларгъа кечмек керекмиз. Дерс меракълы, иджадий ве къуванчлы олмакъ керек, онынъ ичюн оджанынъ вазифеси шундаки, о, эр бир талебеге ёл тапмакъ, онынъ къабилиетлерини инкишаф этмек ичюн шараитлер яратмакъ, талебелерде эр шейни билювге ынтылувларыны тешвикъ этмек, эр бир талебенинъ шахсиетини урьмет этмек, балаларнынъ чырайларына бакъып, оларнынъ ички ве эмоциональ дурумына дикъкъат олмакъ.

Бизим ишимизнинъ муим макъсады тек бильги бермек дегиль де, озь Ватанына ве ана тилине севги ашламакъ.

Бу меселелерни чезмек ичюн мен озь дерслеримде бойле инновацион усуларынен къулланам:

- бильги – илетишим усулы,

- чешит-тюрлю севиели окъутув усулы,

- интерактив алынмасы усулы,

- оюнлар усулы

**Бильги – илетишим усулы**(Информационно-коммуникационная)  – бу малюмат берюв вастасы, ондан гъайры даа тефтиш вастасы оларакъ бельгилене. (4) Озь дерслеримде компьютер, проектор ве иляхре техник васталары иле къулланам, чюнки олар дерснинъ кечирювини юксек севиеге котермеге ярдым этелер, талебелерни окъувгъа истегини къуветлештире, даа бильги севиесини фааллештире. Онынъ ичюн дерслерге презентация (слайдшоу) азырлайым, электрон шеклинде вазифелер, тестлер исе балаларнынъ бильгилерини бааламакъ ичюн къулланам.

Талебелернинъ хусусиетлери инкишафынен фенге авеслик осюви дос-догъру  багълыдыр. Эр бир сыныфта эльбетте  фен, алышкъанлыкъ ве бильги боюнджа юксек «кучьлю» костергичлер алмагъа тырышкъан, эм де «зайыф» талебелер бар. Буны эсапкъа алып мен окъуткъан сыныфларда **чешит-тюрлю севиели окъутув усулынен** къулланам. (5) Меселя: терджиман оюны.

**Викторина**. Сёзлернинъ терджимесини тапмакъ вазифе бельгилене.

Ким тездже ве догъру терджимесини тапар, башкъасы меселя синоним, антоним я да омоним айта билир, сонъунда исе джумле тизмеге вазифесини бельгилемеге мумкюн. Бу оюнны бышлангъыч ве орта сыныфларда кечирем.

**Предметнинъ тасвири.** Дерске оюнджакълар, мейвалар ве башкъа шейлер кетирем ве оларны къолда тутып, эр тарафтан бакъып, тасвирлейик. Башта яхшы лаф эткен талебе тасвирлей, сонъ «зайыф» талебе текрарлай.

**«Индже» ве «Къалын».** Дерснинъ сонъунда мевзуны пекитмек ичюн, талебелерге суаллерни сайламакъ ичюн чаре бериле. «Индже» суаллернинъ джевабы тек «эльбет – ёкъ» ола билир ве алчакъ баалана. «Къалын» суаллер исе юксек баанен баалана амма джевап толуджа олмалыдыр.

Агъзавий ве язма нуткъуны фааллештирмек ичюн мен беллесем энъ къолай **интерактив алынмасы** усулыдыр. Бу усул боюнджа  оджа эм де талебе бир макъсадкъа иришмек ичюн чалышалар, бераберлик мунасебетлерини косьтере. Меселя, дерслерде чешит тюрлю диалоглар тиземиз, «мий уджюми» усулыны къулланам, талебелер ребуслар, булмачалар, сенкан тизелер. (6,7,8,9) «Къарыштырув» оюнны кечирем.

Сыныф талебелери группаларгъа болюне. Оджа дерс мевзусына багълы карточкаларыны бир тертипте азырлагъан, лякин чантасындан чыкъаргъанда тертиби бозулгъан. Къарыштырылгъан карточкаларны, догъру тизмеге ярдым сорай. Бойле технологияда бир де бир масалгъа я да эсерге тийишли ресимни пазл шеклинде къарыштырып, ресимни топлагъан сонъра икяе тизмеге вазифе бериле. Къырымтатар тили дерсинде къарыштырылгъан сезлерден джумлелерни тизмек мумкюн ве иляхре (10)

**Оюнлар усулы.** Огретюв эльбетте мувафакъиетли олур, эгер бильги, къабилиет ве алышкъанлыкъ бир тертипте менимсилип ве эр бир дерс кечкен мевзуларнен багълы тешкиль этильсе. Окъутувда бильги муим, амма талебеге дерс буюк теэссурат къалдырмалыдыр. Оюн алынма ярдымынен янъы мевзуны пекитмек ве кечкен мевзуны да текрарламакъ мумкюн.

Талебелернинъ дерске, мевзугъа авеслигини юксельтмек ичюн базы дерслерде музыка ве йырларнен файдаланам. Бойле вазифе дерснинъ бир къач меселелерини чезе. Биринджиден лексик байлыгъыны кенишлетюв ве менимсев вастасыдыр, зиядедже грамматик конструкциясы огрениле, фааллештириле. Даа теляффуз алышкъанлыкълары мукеммеллештире. Сыныфта эльверишли шараит яратыла ве дуйгъулы, иджадий гъайрет талебелерде юкселе. Дерслеримде «Шашмалагъан арифлер», «Янъы сёз тиз», «Зынджырчыкъ» ве дигер оюнлар кечирем. Чешит тюрлю мевзуларгъа багъышлангъан саналаштырувлар, сыныфтан тыш тедбирлерни кечирем. (11)

Эр дерснинъ сонъунда **рефлексия** кечирем (12)

Эльбетте эгер дерстен сонъ талебелер болдурмайып, гузель кейфинде оларакъ даа дерс биткенине тааджипленип девамыны истесе, мен беллесем эписи шей догъру яхшы кечти ве илеридеки дерске мен ве талебелер буюк авесликнен келеджекмиз. (13)